《九日与欧彦桢黎惟敬诸公游蒲涧》
明代·陈绍文

披蓁曷知劬，抗策信所诣。疏甸印花明，层皋拥霞丽。

远瞻樵径微，近瞩鹿町翳。岂伊仙府临，复此禅驾税。

法相垂永钦，毫光烛无际。给林戒鼓渊，净宇慈香细。

身将六尘殊，心与七觉契。秋气自萧森，暝色转佳霁。

岩端素练悬，松表朱弦递。盈盈洁鹭翔，袅袅玄蝉曳。

一讴匪自怡，聊用发灵秘。

作者简介：陈绍文，字公载，自号中阁山人。南海人。锡子。明世宗嘉靖十六年（一五三七）举人，官通判。与梁公实、欧桢伯、黎瑶石、吴而待结诗社，又同游黄才伯之门。著有《中阁集》。清梁善长《广东诗粹》卷四、清温汝能《粤东诗海》卷二四有传。